觀壯輿所藏伯時馬
作者：釋祖可
朝代：宋

paragraphs: 平生徒說追風足，厭見駑駘飽芻粟。
劉侯爲出二馬圖，緬想權奇在坰牧。
本朝不伐大宛城，公初得之無乃驚。
胡沙燕山在吾目，短草落日低邊明。
雄姿忽作風動壁，意氣騰驤欲無敵。
前者驕矜後者馳，信矣能先鳥疾飛。
圉人亦復神超然，亮作俗肉勤加鞭。
吁嗟駿骨世定有，良樂不逢長棄捐。